A BIZOTTSÁG HATÁROZATA
(2005. december 5.)
az Indiából származó szulfanilsav behozatalára vonatkozó dömpingellenes és szubvencióellenes eljárásokkal kapcsolatban felajánlott kötelezettségvállalás elfogadásáról
(2006/37/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre (1) (a továbbiakban: dömpingellenes alaprendelet) és különösen annak 8. cikkére,
tekintettel az Európai Közösségben tagsággal nem rendelkező országokból érkező támogatott behozatallal szembeni védelemről szóló, 1997. október 6-i 2026/97/EK tanácsi rendeletre (2) (a továbbiakban: szubvencióellenes alaprendelet) és különösen annak 13. cikkére,
a tanácsadó bizottsággal folytatott konzultációt követően,
mivel:
A. ELJÁRÁS
(1)
2002 júliusában a Tanács az 1338/2002/EK rendelettel (3) az Indiából származó szulfanilsav behozatalára végleges kiegyenlítő vámot vetett ki. Ugyanebben az évben a Tanács az 1339/2002/EK rendelettel (4) a Kínai Népköztársaságból és Indiából származó szulfanilsav behozatalára végleges dömpingellenes vámot vetett ki.
(2)
Ezen eljárások keretében a Bizottság a 2002/611/EK határozattal (5) az egyik indiai vállalat, a Kokan Synthetics & Chemicals Pvt Ltd. (a továbbiakban: vállalat) részéről kötelező árajánlatot fogadott el.
(3)
2003 decemberében a vállalat értesítette a Bizottságot, hogy kötelezettségvállalását önként vissza kívánja vonni. Ennek megfelelően a kötelezettségvállalást elfogadó bizottsági határozatot a 2004/255/EK bizottsági határozat (6) hatályon kívül helyezte.
(4)
2004 februárjában a 236/2004/EK tanácsi rendelet (7) a Kínából származó szulfanilsav behozatalára vonatkozóan abszorpcióellenes vizsgálatot rendelt el, amely a Kínai Népköztársaság számára a végleges dömpingellenes vám arányát 21 %-ról 33,7 %-ra növelte.
B. A FELÜLVIZSGÁLATRA VONATKOZÓ KÉRELEM
(5)
2004 decemberében a vállalat a dömpingellenes alaprendelet 11. cikke (3) bekezdése, illetve a szubvencióellenes alaprendelet 19. cikke értelmében részleges időközi vizsgálatra vonatkozó kérelmet nyújtott be, amely hatáskörét tekintve annak vizsgálatára korlátozódott, hogy kötelezettségvállalásának visszaállítása elfogadható-e.
(6)
A kérelem elegendő bizonyítékot tartalmazott arra nézve, hogy a körülményekben jelentős változás következett be azóta, hogy a vállalat önként visszavonta kötelezettségvállalását. A vállalat ezért újra felajánlotta eredeti kötelezettségvállalását, és kérelmében arra hivatkozott, hogy a körülményekben bekövetkezett változások tekintetében egy ilyen kötelezettségvállalás hatékony és egyben megvalósítható lenne.
(7)
Ennek megfelelően az Európai Unió Hivatalos Lapjában részleges időközi felülvizsgálati eljárás megindításáról értesítést tettek közzé (8).
C. A KÖTELEZETTSÉGVÁLLALÁS ELFOGADÁSA
(8)
Az eljárási szempontok részletei és a felülvizsgálat eredményei a 123/2006/EK tanácsi rendeletben (9) találhatók, amely módosítja a többek között Indiából származó szulfanilsav behozatalára végleges kiegyenlítő vám kivetéséről szóló 1338/2002/EK rendeletet és az ugyanazen termék behozatalára végleges dömpingellenes vám kivetéséről szóló 1339/2002/EK rendeletet.
(9)
A vizsgálat végkövetkeztetése szerint a vállalat által felajánlott felülvizsgált kötelezettségvállalás elfogadható, mivel megszünteti a dömping és a támogatás káros hatásait.
(10)
Ezen felülvizsgált ajánlatban a vállalat beleegyezett, hogy indexálja az eredetileg javasolt árat, hogy eleget tegyen a szulfanilsav előállításában alkalmazott egyik fő összetevő árának ciklusos jellegének.
(11)
A vállalat továbbá rendszeresen és részletesen tájékoztatja a Bizottságot a Közösségbe irányuló kiviteléről, hogy ezáltal a Bizottság hatékonyan ellenőrizhesse a kötelezettségvállalást. Ezenkívül a vállalat értékesítési struktúrája alapján a Bizottság úgy véli, a kötelezettségvállalás megkerülésének veszélye korlátozott.
(12)
Mindezek tekintetében a kötelezettségvállalás elfogadható.
(13)
Annak érdekében, hogy a Bizottság hatékonyan felügyelhesse a kötelezettségvállalás teljesítését, amikor a kötelezettségvállalásnak megfelelően a szabad forgalomba bocsátásra irányuló kérelmet beterjeszti az illetékes vámhatósághoz, a vám megfizetése alóli mentesség feltétele olyan számla bemutatása, amely tartalmazza legalább a 123/2006/EK rendelet mellékletében felsorolt adatokat. Ez az információs szint azért is szükséges, hogy a vámhatóságok kellő pontossággal tudják megállapítani, hogy a szállítás a kereskedelmi dokumentumokban foglaltak szerint zajlik-e. Amennyiben ilyen számla nem kerül bemutatásra, vagy nem a vámvizsgálatnál bemutatott termékre vonatkozik, a kiegyenlítő és dömpingellenes vám megfelelő összegét meg kell fizetni.
(14)
A kötelezettségvállalás további hatékony betartása érdekében a tanácsi rendelet felhívta az importőrök figyelmét arra, hogy a kötelezettségvállalás bármilyen megszegése az adott ügyletek esetében a dömpingellenes és a kiegyenlítő vám visszamenőleges alkalmazásához vezethet.
(15)
A kötelezettségvállalás megszegése vagy visszavonása, illetve a Bizottság részéről a kötelezettségvállalás elfogadásának visszavonása esetén a dömpingellenes alaprendelet 9. cikke (4) bekezdése és a szubvencióellenes alaprendelet 15. cikke (1) bekezdése értelmében kivetett dömpingellenes és kiegyenlítő vám a dömpingellenes alaprendelet 8. cikke (9) bekezdésének és a szubvencióellenes alaprendelet 13. cikke (9) cikkének megfelelően automatikusan alkalmazandó,
A KÖVETKEZŐKÉPPEN HATÁROZOTT:
1. cikk
Az alábbiakban említett exportáló termelő által az Indiából származó szulfanilsav behozatalára vonatkozó dömpingellenes és szubvencióellenes eljárásokkal kapcsolatban felajánlott kötelezettségvállalás ezennel elfogadásra kerül.
Ország
Vállalat
Kiegészítő TARIC-kód
India
Kokan Synthetics & Chemicals Pvt Ltd, 14 Guruprasad, Gokhale Road (N), Dadar (W), Mumbai 400 028
A398
2. cikk
Ez a határozat az Európai Unió Hivatalos Lapjában való kihirdetését követő napon lép hatályba.
Kelt Brüsszelben, 2005. december 5-én.